**A tavaszi vizsgaidőszak alatt újra éjfélig tart nyitva a Tudásközpont!**

**A 2018/19-es tanév téli vizsgaidőszakának 44 napja alatt 692 órában várta a hallgatókat a Tudásközpont, segítve egyetemi tanulmányaikat, vizsgafelkészülésüket. A 44 nap alatt 4356 egyetemista kutatott, készült, olvasott a megszokott nyitvatartási időn túl az olvasói terekben. A legtöbben december 17-én érkeztek, ekkor 158-an vették igénybe a PTE Egyetemi Könyvtár és Tudásközpont és a Csorba Győző Könyvtár által működtetett szolgáltatásokat.**

****A tavaszi vizsgaidőszakban, **május 13-tól június 20-ig** ismét éjféli nyitva tartással várjuk az esti és éjszakai tanulást választó hallgatókat.

A meghosszabbított nyitva tartás első felében, **8.00-20.00 között** a szokott rend szerint lehet majd igénybe venni a könyvtári szolgáltatásokat, vagyis - aki még nem tette meg - be tud iratkozni, lehet kölcsönözni, előjegyezni, személyesen hosszabbítást kérni, könyvet visszaadni, könyvtárközi kölcsönzést igényelni, raktári kérést indítani, vagy szaktájékoztatásért a könyvtárosokhoz fordulni.

**20.00 órától**, a Tudásközpont 2. emeletén van lehetőség tanulásra az olvasói terekben, a tanulófülkékben, illetve a csoportos tanuló helyiségekben. Ugyanitt van lehetőség önkiszolgáló kölcsönzésre, az olvasószolgálati pult melletti kölcsönző-automatánál, illetve könyv visszaadásra a földszinti készüléknél, a Regisztráció jobb oldalán. Éjfélig lehet fénymásolni, szkennelni és nyomtatni a második emeleti forráspontnál, de ebben az idősávban további szolgáltatásaink már szünetelnek.

A parkoló felőli, déli bejárat zárva lesz, ezért olvasóink a főbejárati forgóajtón át tudják a könyvtári tereket használni. **A hallgatóknak jó tanulást, hatékony felkészülést kívánnak a könyvtárosok!**

**További információ:**

Csóka-Jaksa Helga

szolgáltatási koordinátor

Tel: 72/ 501650/28089

|  |  |
| --- | --- |
|  | https://www.csgyk.hu/wp-content/uploads/2014/12/csgyk-szines-150x150.jpg |